Na temelju članka 22. stavak 9 . Zakona o odgoju i obrazovanju u osnovnoj i srednjoj školi (Narodne novine, broj: 87/08., 86/09., 92/10., 105/10., 90/11., 16/12., 86/12., 94/13. i 152/14.), članka 85. Statuta Trgovačke i komercijalne škole „Davor Milas“, a u svezi s Pravilnikom o elementima i kriterijima za izbor kandidata za upis u I. razred srednje škole (Narodne novine, broj: 49/15.) i točkom XV. Odluke o upisu učenika u I. razred srednje škole u školskoj godini 2016./2017. (Narodne novine, broj: 48/16.), Trgovačka i komercijalna škola „Davor Milas“ raspisuje:

**N A T J E Č A J**

**za upis učenika u I. razred srednje škole za 2016./17. školsku godinu**

Trgovačka i komercijalna škola „Davor Milas“ upisivat će učenike u I. razred kako slijedi:

|  |  |  |  |
| --- | --- | --- | --- |
| **Program** | **Trajanje godina** | **Broj**  **odjela** | **Broj učenika** |
| 1. Komercijalist | 4 | 3 | 78 |
| 1. Prodavač | 3 | 3 | 78 |
| UKUPNO |  | 6 | 156 |

Učenici se na temelju ovog natječaja prijavljuju i upisuju u I. razred elektroničkim načinom putem mrežne stranice Nacionalnoga informacijskog sustava prijava i upisa u srednje škole [www.upisi.hr](http://www.upisi.hr) (NISpuSŠ).

Pravo upisa u prvi razred imaju svi kandidati nakon završenog osnovnog obrazovanja, pod jednakim uvjetima.

U prvi razred mogu se upisati kandidati koji do početka školske godine u kojoj upisuju prvi razred navršavaju 17 godina. Iznimno, uz odobrenje školskog odbora, u prvi razred može se upisati kandidat do navršenih 18 godina, a uz odobrenje ministarstva nadležnog za obrazovanje stariji od 18 godina.

Pod jednakim uvjetima upisuju se kandidati hrvatski državljani, Hrvati iz drugih država te djeca državljana iz država članica Europske unije.

Kandidati koji osnovno obrazovanje završavaju kao redoviti učenici osnovne škole u Republici Hrvatskoj u školskoj godini 2015./2016. prijavljuju se u NISpuSŠ u skladu s postupcima opisanima u publikaciji »Prijave i upisi u srednje škole za školsku godinu 2016./2017. – Idemo u srednju!«.

Kandidati koji osnovno obrazovanje ne završavaju kao redoviti učenici osnovne škole u Republici Hrvatskoj (kandidati koji osnovno obrazovanje završavaju ili su završili u inozemstvu ili drugim obrazovnim sustavima; kandidati koji nisu s pozitivnim uspjehom završili prvi razred srednje škole u Republici Hrvatskoj, ispisali su se te žele ponovno upisati prvi razred u drugome obrazovnom programu; kandidati koji su prethodne školske godine završili osnovno obrazovanje u Republici Hrvatskoj, ali se nisu upisali u srednju školu) prijavljuju se Središnjem prijavnom uredu pri Agenciji za znanost i visoko obrazovanje na elektroničku adresu [srednja@azvo.hr](mailto:srednja@azvo.hr) ili na broj telefona 01/ 6274 877, kako je navedeno u publikaciji »Prijave i upisi u srednje škole za školsku godinu 2016./2017. – Idemo u srednju!«.

Kandidati koji se žele upisati u I. razred u školskoj godini 2016./2017., a stekli su svjedodžbe koje nisu izdane u Republici Hrvatskoj, dužni su pokrenuti postupak priznavanja završenoga osnovnog obrazovanja. Postupak priznavanja završenog osnovnog obrazovanja u inozemstvu za učenike koji se upisuju u Trgovačku i komercijalnu školu „Davor Milas“ provodi Trgovačka i komercijalna škola „Davor Milas“.

Kandidat koji je strani državljanin iz zemlje izvan Europske unije može se upisati kao redoviti učenik bez plaćanja troškova školovanja ako ispunjava jedan od sljedećih uvjeta:

1. ako za to postoji međudržavni ugovor ili drugi interes tijela državne ili lokalne vlasti odnosno javnih ustanova;
2. ako takva osoba ima status izbjeglice u Hrvatskoj koji je utvrdilo ovlašteno upravno tijelo u Hrvatskoj;
3. ako je roditelj ili skrbnik te osobe hrvatski državljanin;
   1. ako roditelj ili skrbnik te osobe ima radnu dozvolu i dozvolu privremenoga boravka ili poslovnu dozvolu u Hrvatskoj;
   2. ako roditelj ili skrbnik te osobe ima odobren stalni boravak u Hrvatskoj;
   3. ako je roditelj ili skrbnik te osobe diplomatski ili poslovni predstavnik strane države u Hrvatskoj;
   4. ako je takva osoba ili roditelj ili skrbnik te osobe azilant ili tražitelj azila;
   5. ako je takva osoba ili roditelj ili skrbnik te osobe stranac pod supsidijarnom zaštitom ili stranac pod privremenom zaštitom.

Kandidat strani državljanin iz zemalja izvan Europske unije, koji ne ispunjava ni jedan od navedenih uvjeta može se upisati kao redoviti učenik uz obvezu plaćanja troškova školarine, ako ima reguliran status sukladno zakonu kojim je uređen status stranaca.

Godišnji trošak školovanja učenika, stranog državljanina iz zemlje izvan Europske unije, koji ne ispunjava ni jedan od navedenih uvjeta iznosi 4.000,00 kuna.

**UPISNI ROKOVI**

Učenici se prijavljuju za upis i upisuju u I. razred Trgovačke i komercijalne škole „Davor Milas“ u šk.god. 2016./17. u:

1. LJETNOM UPISNOM ROKU

2. JESENSKOM UPISNOM ROKU

3. NAKNADNOM ROKU (nakon jesenskog upisnog roka)

**LJETNI UPISNI ROK**

|  |  |
| --- | --- |
| **Opis postupaka** | **Datum** |
| Početak prijava u sustav | 2. 6. 2016. |
| Početak prijava obrazovnih programa | 27. 6. 2016. |
| Završetak prijave učenika koji zahtijevaju provjeru znanja stranog jezika | 28. 6. 2016. |
| Provođenje provjere znanja stranog jezika | 29. 6. 2016. |
| Rok za dostavu dokumentacije redovitih učenika (stručno mišljenje HZZ-a i ostali dokumenti kojima se ostvaruju dodatna prava za upis) | 27. 6. 2016. |
| Dostava osobnih dokumenata i svjedodžbi za kandidate izvan redovitog sustava obrazovanja RH | 2. 6. 2016 –  27. 6. 2016 |
| Završetak prigovora na unesene osobne podatke, ocjene, natjecanja, rezultate dodatnih provjera i podatke na temelju kojih se ostvaruju dodatna prava za upis | 5. 7. 2016. |
| Brisanje s lista kandidata koji nisu zadovoljili preduvjete | 6. 7. 2016. |
| Zaključavanje odabira obrazovnih programa  Početak ispisa prijavnica | 6. 7. 2016. |
| Krajnji rok za zaprimanje potpisanih prijavnica (učenici donose razrednicima u osnovnoj školi, a ostali kandidati šalju prijavnice Središnjem prijavnom uredu)  Brisanje s lista kandidata koji nisu zadovoljili preduvjete ili dostavili prijavnice | 8. 7. 2016. |
| **Objava konačnih ljestvica poretka** | **11. 7. 2016.** |
| Dostava dokumenata koji su uvjet za upis u određeni program obrazovanja (potvrda školske medicine, liječnička svjedodžba medicine rada i ostali dokumenti kojima su ostvarena dodatna prava za upis)  Dostava potpisanog obrasca o upisu u I. razred srednje škole (**upisnice**) u srednju školu -Trgovačkau i komercijalnu školu Davor Milas,Osijek | 11. – 13. 7. 2016. |
| Objava okvirnog broja slobodnih mjesta za jesenski rok | 18. 7. 2016 |
| Objava slobodnih mjesta za jesenski upisni rok | 14. 8. 2016. |

**JESENSKI UPISNI ROK**

|  |  |
| --- | --- |
| **Opis postupaka** | **Datum** |
| Početak prijava u sustav i prijava obrazovnih programa | 22. 8. 2016. |
| Dostava osobnih dokumenata, svjedodžbi i ostale dokumentacije za kandidate izvan redovitoga sustava obrazovanja RH  Dostava dokumentacije redovitih učenika (stručno mišljenje HZZ-a i ostali dokumenti kojima se ostvaruju dodatna prava za upis i sl.) | 22. 8. 2016. |
| Završetak prijave učenika koji zahtijevaju provjeru znanja stranog jezika | 23. 8. 2016. |
| Provođenje provjere znanja stranog jezika | 24. 8. 2016. |
| Završetak prigovora na osobne podatke, ocjene, natjecanja, rezultate dodatnih provjera i podatke na temelju kojih se ostvaruju dodatna prava za upis  Završetak unosa rezultata popravnog ispita  Brisanje s lista kandidata koji nisu zadovoljili preduvjete | 26. 8. 2016. |
| Zaključavanje odabira obrazovnih programa  Početak ispisa prijavnica | 29. 8. 2016. |
| Krajnji rok za zaprimanje potpisanih prijavnica (učenici donose razrednicima u osnovnoj školi, a ostali kandidati šalju Središnjem prijavnom uredu)  Brisanje s lista kandidata koji nisu zadovoljili preduvjete ili dostavili prijavnice | 31. 8. 2016. |
| **Objava konačnih ljestvica poretka** | **1. 9. 2016.** |
| Dostava dokumenata koji su uvjet za upis u određeni program obrazovanja (potvrda školske medicine, liječnička svjedodžba medicine rada i ostali dokumenti kojima su ostvarena dodatna prava za upis)  Dostava potpisanog obrasca o upisu u I. razred srednje škole (upisnice) u Trgovačku i komercijalnu školu Osijek | 2. 9. 2016 |
| Objava slobodnih upisnih mjesta nakon jesenskog roka | 3. 9. 2016 |

**PRIJAVA KANDIDATA S TEŠKOĆAMA U RAZVOJU**

**LJETNI UPISNI ROK**

|  |  |
| --- | --- |
| **Opis postupaka** | **Datum** |
| Kandidati s teškoćama u razvoju prijavljuju se u uredima državne uprave u županiji te iskazuju svoj odabir s liste prioriteta redom kako bi željeli upisati obrazovne programe | 2.-15.6.2016. |
| Dostava osobnih dokumenata i svjedodžbi za kandidate s teškoćama u razvoju izvan redovitog sustava obrazovanja RH Središnjem prijavnom uredu | 2.-20.6.2016 |
| Upisna povjerenstva ureda državne uprave unose navedene odabire u sustav NISpuSŠ | 2.-20.6.2016 |
| Provođenje dodatnih provjera za kandidate s teškoćama u razvoju i unos rezultata u sustav | 21.-23.6.2016. |
| Rangiranje kandidata s teškoćama u razvoju sukladno listama prioriteta  Smanjenje upisnih kvota razrednih odjela pojedinih obrazovnih programa | 24. 6. 2016. |

**JESENSKI UPISNI ROK**

|  |  |  |  |
| --- | --- | --- | --- |
| **Opis postupaka** | | **Datum** | |
| Kandidati s teškoćama u razvoju prijavljuju se u uredima državne uprave u županiji te iskazuju svoj odabir liste prioriteta redom kako bi željeli upisati obrazovne programe | | 16. – 17. 8. 2016. | |
| Dostava osobnih dokumenata i svjedodžbi za kandidate s teškoćama u razvoju izvan redovitog sustava obrazovanja RH Središnjem prijavnom uredu | | 16. – 17. 8. 2016. | |
| Upisna povjerenstva ureda državne uprave unose navedene odabire u sustav NISpuSŠ | | 16. – 17. 8. 2016.. | |
| Provođenje dodatnih provjera za kandidate s teškoćama u razvoju i unos rezultata u sustav | | 18. 8. 2016. | |
| Rangiranje kandidata s teškoćama u razvoju sukladno listama prioriteta | | 19. 8. 2016. | |

Na temelju javne objave konačnih ljestvica poretka kandidata u NISpuSŠ-u, dostave potvrde nadležnog školskog liječnika te dostave dokumenata temeljem kojih su ostvarili dodatna prava za upis kandidat ostvaruje pravo upisa u I. razred u školskoj godini 2016./2017.

Kandidati su obvezni u Trgovačku i komercijalnu školu „Davor Milas“ dostaviti dokumente u predviđenim rokovima, što škola zatim potvrđuje u NISpuSŠ-u.

Kandidati koji ne dostave navedenu dokumentaciju u propisanim rokovima gube pravo upisa ostvarenog u ljetnome upisnom roku te se u jesenskome roku mogu kandidirati za upis u preostala slobodna upisna mjesta.

Kandidat svoj upis potvrđuje vlastoručnim potpisom i potpisom roditelja/skrbnika na obrascu (**upisnici)** dostupnom na mrežnoj stranici NISpuSŠ-a (www.upisi.hr), koji je dužan dostaviti u školu u utvrđenim rokovima.

Nakon što kandidat potvrdi svoj upis vlastoručnim potpisom i potpisom roditelja/skrbnika na obrascu (upisnici) i dostavi ga školi, kandidat je upisan u I. razred u školskoj godini 2016./2017. Ako kandidat zbog opravdanih razloga nije u mogućnosti u propisanim rokovima dostaviti potpisan obrazac (upisnicu) za upis u I. razred, dužan ga je dostaviti njegov roditelj/skrbnik ili opunomoćenik.

**NAKNADNI ROK ZA UPIS UČENIKA NAKON ISTEKA JESENSKOGA ROKA**

Kandidati koji ne ostvare pravo na upis u ljetnome ili jesenskome upisnom roku mogu se prijaviti za upis u naknadnome roku za upis u ***Trgovačku i komercijalnu školu „Davor Milas“*** u program obrazovanja u kojemu je nakon jesenskoga upisnog roka ostalo slobodnih mjesta u okviru broja upisnih mjesta propisanih Strukturom (tj. odobrenim planom upisa za ***Trgovačku i komercijalnu školu „Davor Milas“***).

U navedenom slučaju kandidati za prijavu moraju ispunjavati sve uvjete propisane *Pravilnikom o elementima i kriterijima za izbor kandidata za upis u I. razred srednje škole* (Narodne novine broj 49/2015) te natječajem ***Trgovačke i komercijalne škole „Davor Milas“.***

Kandidati se za upis u naknadnome roku ***Trgovačke i komercijalne škole „Davor Milas“*** mogu prijaviti **od 5. do 9.** **rujna 2016. (od 8,00 – 15,00 sati).**

Upisno povjerenstvo ***Trgovačke i komercijalne škole „Davor Milas“***, o upisu kandidata u naknadnome roku, odlučuje temeljem pisanoga zahtjeva učenika te podatke o upisu unosi u NISpuSŠ, po zaprimljenoj potpisanoj upisnici kandidata te ostaloj dokumentaciji potrebnoj za upis.

**ELEMENTI I KRITERIJI ZA IZBOR UČENIKA**

1. **ZAJEDNIČKI ELEMENT**

Zajednički element vrednovanja za upis obrazovanja čine prosjeci zaključnih ocjena iz svih nastavnih predmeta (opći uspjeh) na dvije decimale u posljednja četiri razreda osnovnog obrazovanja.

Za upis kandidata u programe/zanimanja:

**KOMERCIJALIST**

Vrednuju se i zaključne ocjene u posljednja dva razreda osnovnog obrazovanja iz nastavnih predmeta:

1. **Hrvatski jezik**
2. **Matematika**
3. **Prvi strani jezik**
4. **Povijest**
5. **Geografija**
6. **Tehnička kultura**

Za upis kandidata u program/zanimanje:

**PRODAVAČ**

Vrednuju se i zaključne ocjene u posljednja dva razreda osnovnog obrazovanja iz nastavnih predmeta:

1. **Hrvatski jezik**
2. **Matematika**
3. **Prvi strani jezik**

**MINIMALNI BODOVNI PRAG**

Škola nije utvrdila minimalni broj bodova potrebnih za prijavu kandidata za upis u pojedini program obrazovanja.

1. **DODATNI ELEMENT**

Dodatni element vrednovanja čine sposobnosti, darovitosti i znanja kandidata.

Sposobnosti, darovitosti i znanja kandidata dokazuju se i vrednuju:

– na osnovi rezultata postignutih na natjecanjima u znanju;

– na osnovi rezultata postignutih na natjecanjima školskih sportskih društava.

Kandidatu se vrednuje isključivo jedno (najpovoljnije) postignuće.

*Vrednovanje rezultata kandidata postignutih na natjecanjima iz znanja*

Pravo na izravan upis ili dodatne bodove ostvaruju kandidati na osnovi rezultata koje su postigli na:

• natjecanjima u znanju iz nastavnih predmeta: Hrvatskoga jezika, Matematike, prvoga stranog jezika;

• natjecanju iz znanja iz Kataloga natjecanja i smotri učenika i učenica osnovnih i srednjih škola Republike Hrvatske, koje je provedeno u organizaciji Agencije za odgoj i obrazovanje i to za programe: KOMERCIJALIST natjecanja u kategoriji KEMIJA, a za PRODAVAČ natjecanje iz POVIJESTI.

Vrednuju se i boduju rezultati kandidata postignutih na državnim natjecanjima iz znanja iz *Kataloga natjecanja i smotri učenika i učenica osnovnih i srednjih škola Republike Hrvatske,* koja se provode u organizaciji Agencije za odgoj i obrazovanje, a koja je odobrilo Ministarstvo te međunarodnim natjecanjima koje verificira Agencija za odgoj i obrazovanje, a prema sljedećoj tablici:

|  |  |  |
| --- | --- | --- |
| **Državna/međunarodna natjecanja** | **Prvo, drugo ili treće** osvojeno mjesto kao pojedinac u 5., 6., 7. ili 8. razredu osnovnog obrazovanja | Izravan upis (pod uvjetom da zadovolje na ispitu sposobnosti i darovitosti u školama u kojima je to uvjet za upis) |
| Prvo osvojeno mjesto kao član skupine u 5., 6., 7. ili 8. razredu osnovnog obrazovanja | 4 boda |
| Drugo osvojeno mjesto kao član skupine u 5., 6., 7. ili 8. razredu osnovnog obrazovanja | 3 boda |
| Treće osvojeno mjesto kao član skupine u 5., 6., 7. ili 8. razredu osnovnog obrazovanja | 2 boda |
| Sudjelovanje kao pojedinac ili član skupine u 5., 6., 7. ili 8. razredu | 1 bod |

*Vrednovanje rezultata kandidata postignutih na sportskim natjecanjima*

Kandidatima se vrednuju rezultati koje su postigli u posljednja četiri razreda osnovnog obrazovanja na natjecanjima školskih sportskih društava koja su ustrojena prema Propisniku Državnoga prvenstva školskih sportskih društava Republike Hrvatske, a pod nadzorom natjecateljskog povjerenstva Hrvatskoga školskoga športskog saveza.

Pravo na dodatne bodove kandidati ostvaruju na temelju službene evidencije o rezultatima održanih natjecanja školskih sportskih društava koju vodi Hrvatski školski športski savez (HŠŠS).

|  |  |  |
| --- | --- | --- |
| **Natjecanja školskih  sportskih društava** | Učenici koji su na državnom natjecanju kao članovi ekipe osvojili prvo mjesto | **3 boda** |
| Učenici koji su na državnom natjecanju kao članovi ekipe osvojili drugo mjesto | **2 boda** |
| Učenici koji su na državnom natjecanju kao članovi ekipe osvojili treće mjesto | **1 bod** |

1. **POSEBAN ELEMENT**

Poseban element vrednovanja kandidata čini vrednovanje uspjeha:

– kandidata sa zdravstvenim teškoćama;

– kandidata koji žive u otežanim uvjetima obrazovanja uzrokovanim nepovoljnim ekonomskim, socijalnim te odgojnim čimbenicima;

– kandidata za upis na osnovi Nacionalne strategije za uključivanje Roma za razdoblje od 2013. do 2020. godine;

– kandidata hrvatskih državljana čiji su roditelji državni službenici koji su po službenoj dužnosti u ime Republike Hrvatske bili upućeni na rad u inozemstvo.

Neovisno o tomu ispunjava li uvjete za ostvarivanje više prava, kandidatu će se priznati ostvarivanje isključivo jednoga prava koje je za njega najpovoljnije.

*Vrednovanje uspjeha kandidata sa zdravstvenim teškoćama*

Kandidatu sa zdravstvenim teškoćama dodaje se jedan bod na broj bodova koji je utvrđen tijekom postupka vrednovanja za programe obrazovanja za koje posjeduje stručno mišljenje Službe za profesionalno usmjeravanje Hrvatskoga zavoda za zapošljavanje. S tako utvrđenim brojem bodova kandidat se rangira na ukupnoj ljestvici poretka.

Za ostvarivanje dodatnih bodova kandidat obvezno prilaže stručno mišljenje Službe za profesionalno usmjeravanje Hrvatskoga zavoda za zapošljavanje o sposobnostima i motivaciji učenika za program/zanimanje.

*Vrednovanje uspjeha kandidata koji žive u otežanim uvjetima obrazovanja uzrokovanim nepovoljnim ekonomskim, socijalnim te odgojnim čimbenicima*

Kandidatu koji živi u otežanim uvjetima uzrokovanim ekonomskim, socijalnim te odgojnim čimbenicima, a koji su mogli utjecati na njegov školski uspjeh u osnovnoj školi, dodaje se jedan bod na broj bodova koji je utvrđen tijekom postupka vrednovanja. S tako utvrđenim brojem bodova kandidat se rangira na ukupnoj ljestvici poretka.

Kandidat živi u otežanim uvjetima obrazovanja koji su mogli utjecati na njegov školski uspjeh u osnovnoj školi ako:

– živi uz jednoga i/ili oba roditelja s dugotrajnom teškom bolesti;

– živi uz oba roditelja koji se prema zakonu koji regulira poticanje zapošljavanja smatraju dugotrajno nezaposlenim osobama;

– živi uz samohranoga roditelja (roditelj koji nije u braku i ne živi u izvanbračnoj zajednici, a sam se skrbi o svome djetetu i uzdržava ga) koji je korisnik socijalne skrbi sukladno zakonu koji uređuje socijalnu skrb i posjeduje rješenje ili drugi upravni akt o pravu samohranoga roditelja kao korisnika socijalne skrbi;

– mu je jedan roditelj preminuo;

– je dijete bez roditelja ili odgovarajuće roditeljske skrbi prema zakonu koji uređuje socijalnu skrb.

Za ostvarenje prava kandidat prilaže:

– liječničku potvrdu o dugotrajnoj težoj bolesti jednoga i/ili oba roditelja;

– potvrdu nadležnoga područnoga ureda Hrvatskoga zavoda za zapošljavanje o dugotrajnoj nezaposlenosti oba roditelja;

– potvrdu o korištenju socijalne pomoći; rješenje ili drugi upravni akt o pravu samohranoga roditelja u statusu socijalne skrbi izdanih od ovlaštenih službi u zdravstvu, socijalnoj skrbi i za zapošljavanje;

– ispravu iz matice umrlih ili smrtni list

– potvrdu nadležnoga centra za socijalnu skrb da je kandidat dijete bez roditelja ili odgovarajuće socijalne skrbi.

*Vrednovanje uspjeha kandidata na osnovi Nacionalne strategije za uključivanje Roma za razdoblje od 2013. do 2020. godine*

Kandidatu za upis koji je pripadnik romske nacionalne manjine, a živi u uvjetima koji su mogli nepovoljno utjecati na njegov školski uspjeh u osnovnoj školi, dodaju se dva boda na broj bodova koji je utvrđen tijekom postupka vrednovanja. S tako utvrđenim brojem bodova kandidat se rangira na ukupnoj ljestvici poretka.

Za ostvarivanje dodatnih bodova kandidat prilaže preporuku Vijeća romske nacionalne manjine odnosno registrirane romske udruge.

*Vrednovanje uspjeha hrvatskih državljana čiji su roditelji državni službenici koji su po službenoj dužnosti u ime Republike Hrvatske bili upućeni na rad u inozemstvo*

Pravo na izravni upis imaju kandidati hrvatski državljani čiji su roditelji državni službenici koji su po službenoj dužnosti u ime Republike Hrvatske bili upućeni na rad u inozemstvo, a koji su se najmanje dva od posljednjih četiriju razreda prethodnoga obrazovanja školovali u inozemstvu.

Za ostvarivanje prava na izravan upis kandidat obvezno mora priložiti odgovarajuće dokaze o boravku u inozemstvu, trajanju školovanja i razlozima boravka u inozemstvu (dokaz o državljanstvu, trajanju i razlozima boravka u inozemstvu te svjedodžbe razreda završenih u inozemstvu).

**ZDRAVSTVENE KONTRAINDIKACIJE**

Za upis u sve programe potrebna je **potvrda nadležnog liječnika školske medicine**, prema jedinstvenom popisu zdravstvenih kontraindikacija srednjoškolskih obrazovnih programa u svrhu upisa u I. razred srednje škole.

Zdravstveni zahtjevi i funkcionalne sposobnosti potrebni za obrazovne programe:

PRODAVAČ

Uredan vid, raspoznavanje osnovnih boja, uredan sluh, sposobnost funkcionalnog glasovno-jezično-govornog izražavanja u svrhu uspostavljanja komunikacije, uredna funkcija mišićno-koštanog sustava, uredna funkcija srčano-žilnog sustava, uredno kognitivno i emocionalno funkcioniranje

Kada je kandidatu s teškoćama dostupna odgovarajuća prilagodba, navedeni zdravstveni zahtjevi za navedeni program ne uzimaju se u obzir.

KOMERCIJALIST

Uredan vid, uredan sluh, uredna funkcija mišićno-koštanog sustava, uredno kognitivno i emocionalno funkcioniranje

Sposobnost funkcionalnog glasovno-jezično-govornog izražavanja u svrhu uspostavljanja komunikacije.

Kada je kandidatu s teškoćama dostupna odgovarajuća prilagodba, navedeni zdravstveni zahtjevi za navedeni program ne uzimaju se u obzir.

**PROVOĐENJE DODATNIH ISPITA I PROVJERA**

Kandidat koji u osnovnoj školi nije učio određeni strani jezik može prilikom prijave programa obrazovanja odabrati učenje toga stranog jezika kao prvoga stranog jezika uz uvjet da je na provjeri znanja utvrđena mogućnost učenja toga stranog jezika kao prvoga stranog jezika.

Kandidati podnose pisani zahtjev ***Trgovačkoj i komercijalnoj školi „Davor Milas“*** za provjeru znanja stranog jezika, a stručno će povjerenstvo provjeriti znanje kandidata i o tome sastaviti zapisnik.

Za ljetni rok: provjera znanja 1.stranog jezika održat će se **29.6.2016. u 10**,**00** **sati** u prostorijama ***Trgovačke i komercijalne škole „Davor Milas“.*** Objava i unos rezultata provjere ***–* 1.7.2016.**

Za jesenski rok**:** provjera znanja 1.stranog jezika održat će se **24.8.2016. u 10,00 sati** u prostorijama ***Trgovačke i komercijalne škole „Davor Milas“*.** Objava i unos rezultata provjere **– 25.8.2016.**

**UČENJE STRANIH JEZIKA U ŠKOLI:**

Strani jezici koji se uče u Školi su engleski jezik ili njemački jezik.

Učenici koji u osnovnoj školi nisu učili engleski ili njemački jezik podnose pisani zahtjev za provjeru znanja iz jednog od navedenih jezika, a upisno povjerenstvo će provjeriti znanje kandidata i o tome sastaviti zapisnik.

Provjera znanja stranog jezika održat će se u rokovima navedenim pod UPISNI ROKOVI.

KLASA: 003-06/16-01/44

URBROJ: 2158-49-01-16-1

Osijek, 17. lipnja 2016.

UPISNO POVJERENSTVO:

1. mr.sc. Sandra Brajnović, prof., ravnateljica
2. Nada Krolo, prof.
3. Tatjana Radić, prof.